
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  27 mai 2014               

PL-x  243/2014                     


AVIZ
asupra propunerii legislative pentru modificarea alin.(3) al art.43 din Ordonanţa de urgenţă a Guvernului nr.23/2008 privind pescuitul şi acvacultura
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea alin.(3) al art.43 din Ordonanţa de urgenţă a Guvernului nr.23/2008 privind pescuitul şi acvacultura, trimis cu adresa nr. PL x 243 din 5 mai 2014 şi înregistrat cu nr. 4c-11/540  din 6 mai 2014.
Conform dispoziţiilor art.75 alin.(1) din Constituţia României, republicată, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din  22 aprilie 2014.
Potrivit prevederilor art.61 din Regulamentul Camerei Deputaţilor, republicat, comisia a dezbătut propunerea legislativă în şedinţa din  27 mai 2014.

Propunerea legislativă are ca obiect de reglementare modificarea alin.(3) al art.43 din Ordonanţa de urgenţă a Guvernului nr.23/2008 privind pescuitul şi acvacultura în sensul instituirii posibilităţii ca folosirea apei pentru activitatea de acvacultură în amenajările piscicole să se facă cu titlu gratuit, prin derogare de la prevederile art.81¹ alin.(1) şi (3) din Legea apelor nr.107/1996, cu modificările şi completările ulterioare.
Membrii comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ nr.1436/12.12.2013. 
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative deoarece, având în vedere că acordarea facilităţii prevăzute în această iniţiativă legislativă poate fi asimilată unui ajutor în sensul avut în vedere de Tratatul privind funcţionarea Uniunii Europene respectiv art.107 alin.(3) lit.c), trebuia realizată, în prealabil, o analiză a efectelor aplicării modificării propuse pentru a se evita afectarea interesului comun al statelor membre, prin concurenţă neloială pe teritoriul acestora.
În raport de obiectul şi conţinutul reglementării,  propunerea legislativă  face parte din categoria legilor organice. 
                         VICEPREŞEDINTE,                                 SECRETAR,

                      Nicolae Ciprian NICA                    Theodor Cătălin NICOLESCU
Expert, Alexandra Muşat

